**Дилрабо Сайдулло Мансурӣ** (29 январи 1974, Хуҷанд) — доктори илмҳои техникӣ, профессори Донишкадаи политехникии Донишгоҳи техникии Тоҷикистон ба номи академик М.Осимӣ дар Хуҷанд  (2014), Аълочии маорифи Тоҷикистон (2010), вакили Маҷлиси намояндагони МО ҶТ даъвати V (2015—2020). Муовини Раиси Маҷлиси намояндагони Маҷлиси Олии Ҷумҳурии Тоҷикистон (аз с. 2020).

Зиндагинома
-----------

Дилрабо Сайдулло Мансурӣ 29 январи соли 1974 дар шаҳри Хуҷанд таваллуд шудааст. Баъд аз хатми Филиали Хуҷандии Донишгоҳи техникии Тоҷикистон ба номи академик М. Осимӣ аз моҳи майи соли 1997 ҳамчун лаборанти калони кафедраи иқтисодиёт ва идора фаъолияти кориашро оғоз бахшидааст. Соли 1997 ӯ фаъолияти худро ҳамчун олим ва педагог аз ассистенти кафедраи технологияи матоъ, кешбофӣ ва маҳсулоти дӯзандагии Филиали Хуҷандии Донишгоҳи техникии Тоҷикистон ба номи академик М. Осимӣ шурӯъ карда, баъдан чун сармуаллим ва аз соли 2001 то 2008 ба сифати мудири кафедраи номбурда фаъолият бурдааст.
Соли 2004 рисолаи номзадии худро аз рӯи ихтисоси 05.02.18 Назарияи мошинҳо ва механизмҳо дар мавзӯи «Коркард ва асоснокии бузургиҳои механизми бадандиҳандаи ресмони поёнии мошинҳои чокдӯзии дуресмонаи занҷирмонанд» дар Шӯрои диссертатсионии дар назди Академияи муҳандисӣ ва Пажӯҳишгоҳи мошиншиносии Академияи миллии илмҳои Ҷумҳурии Қирғизистон ва соли 2009 рисолаи докториро дар мавзӯи «Таҳлили кинематикӣ ва динамикии механизмҳои чаҳорбанди фишангдор дар алоқаи чандири олатҳои кории мошинҳои дӯзандагӣ» дар Шӯрои диссертатсионии назди Пажӯҳишгоҳи мошиншиносии Академияи миллии илмҳои Ҷумҳурии Қирғизистон дар шаҳри Бишкек бомуваффақият ҳимоя кардааст.
Соли 2010 муовини директор оид ба илм ва инноватсияи Донишкадаи политехникии Донишгоҳи техникии Тоҷикистон ба номи академик М.Осимӣ дар Хуҷанд таъйин гардид.
Мансурова Д. С. нахустин зани тоҷик аст, ки ба унвони баланди доктори илмҳои техникӣ соҳиб гашта, шогирдони худро дар роҳи азхуд кардани илмҳои техникӣ ҳидоят менамояд. Маҳз бо шарофати ӯ ҳамкорӣ ва робитаи илмии донишгоҳҳо ва муассисаҳои илмии Ҷумҳурии Тоҷикистон бо Ҷумҳурии Қирғизистон мустаҳкам гардида, чандин аспирантон ва унвонҷӯён бо роҳбарӣ, дастгирӣ ва кумаки бевоситаи ӯ рисолаҳои худро ҳимоя намудаанд. Пас аз ба вазифаи муовини директор оид ба илм ва инноватсия таъйин гардидани Мансурова Д. С. дар самти корҳои илмӣ-тадқиқотӣ ва тайёр намудани мутахассисони соҳибунвони илмӣ-омӯзгорӣ тағйироти куллӣ ба амал омада, зиёда аз бист нафар устодони ҷавони донишкада рисолаҳои номзадии худро бомуваффақият ҳимоя намуданд. Бо ташаббус ва саъю кӯшиши ӯ дар Донишкадаи политехникии Донишгоҳи техникии Тоҷикистон ба номи академик М. Осимӣ дар шаҳри Хуҷанд аспирантура таъсис дода шуд, ки ин барои тарбияи мутахассисони дараҷа ва унвони илмидошта имконияти амалӣ фароҳам меорад. Мансурова Д. С. маҳорат ва малакаи баланди касбӣ дошта, дар қалби садҳо шогирдони худ тавонист, ки муҳаббат, шавқу завқи беандозаро нисбат ба касби душвори муҳандисӣ — технологӣ, фанҳои дақиқ бедор намояд. Мансурова Д. С. оиладор, соҳиби 3 нафар фарзанд.
Моҳи ноябри соли 2014 ӯ директори Донишкадаи политехникии Донишгоҳи техникии Тоҷикистон ба номи академик М.Осимӣ дар Хуҷанд  таъйин гардид.

1 марти соли 2015 ҳамчун вакил ба Маҷлиси намояндагони Маҷлиси Олии Ҷумҳурии Тоҷикистон аз ҳавзаи ягонаи умумиҷумҳуриявӣ аз ҳисоби аъзои Ҳизби Халқии Демократии Тоҷикистон интихоб шудааст.

17 марти соли 2020 дар ҷаласаи якуми иҷлосияи якуми Маҷлиси намояндагони Маҷлиси Олии Ҷумҳурии Тоҷикистон даъвати шашум муовини Раиси Маҷлиси намояндагони Маҷлиси Олии Ҷумҳурии Тоҷикистон интихоб гардид.

Фаъолияти илмӣ
--------------

Дар давоми фаъолияти кориаш ӯ зиёда аз 140 корҳои илмӣ чоп кардааст. Аз он ҷумла: 2 монография, 12 ихтироот, 98 мақола, 20 маърӯзаи мухтасар ва 9 дастури методиро ба толибилмон пешкаш намудааст. Маърӯзаю мақолаҳои ӯ дар маҷаллаҳои хориҷию ҷумҳуриявӣ чоп шудаанд.

Ҷоизаҳо
-------

* Аълочии маорифи Тоҷикистон (2010)
* Дорандаи Ҷоизаи Академияи илмҳои Ҷумҳурии Тоҷикистон ба номи С. Умаров
* Медали нуқраи симпозиуми байналмилалии занони ихтироъкор, шаҳри Сеули Кореяи Ҷанубӣ (2013)
* Сазовори Сипосномаҳо ва Ифтихорномаҳои Мақомоти иҷроияи ҳокимияти давлатии вилояти Суғд ва шаҳри Хуҷанд мебошад.

Эзоҳ
----

1. ↑  МАНСУРОВА ДИЛРАБО САЙДУЛЛОЕВНА. 23 Декабри 2017 санҷида шуд. Баргирифта аз сарчашмаи аввал 26 июни 2017.
2. ↑  Иштирок дар ҷаласаи якуми иҷлосияи якуми Маҷлиси намояндагони Маҷлиси Олии Ҷумҳурии Тоҷикистон даъвати шашум(тоҷ.). *www.parlament.tj*. 18 марти 2020 санҷида шуд.
3. ↑  Номзадҳо ба вакилӣ ба Маҷлиси намояндагони Маҷлиси Олии Ҷумҳурии Тоҷикистон аз ҳавзаи ягонаи умумиҷумҳуриявӣ аз ҳисоби аъзои Ҳизби Халқии Демократии Тоҷикистон. 8 марти 2015 санҷида шуд. Баргирифта аз сарчашмаи аввал 13 апрели 2015.
4. ↑  Дилрабо Сайдулло Мансурӣ(тоҷ.). *www.parlament.tj*. 18 марти 2020 санҷида шуд. Баргирифта аз сарчашмаи аввал 18 марти 2020.
5. ↑  Сомонаи донишкада. 18 Декабри 2014 санҷида шуд. Баргирифта аз сарчашмаи аввал 1 апрели 2015.